钦定古今图书集成/明伦汇编/官常典/第723卷 > 张叔夜
## 钦定古今图书集成/明伦汇编/官常典/第723卷 > 张叔夜

按《宋史》本传：“叔夜，字稽仲，侍中耆孙也。少喜言兵，以
荫为兰州录事参军。州本汉金城郡，地最极边，恃河
为固，每岁河水合，必严兵以备，士不释甲者累月。
叔夜曰：‘此非计也。不求要地守之，而使敌迫河，则吾
既殆矣。有地曰大都者，介五路间，羌人入寇，必先至
彼点集，然后议所向，每一至则五路皆竦。叔夜按其
形’”势，画攻取之策，讫得之，建为西安州，自是兰无羌
患。知襄城、陈留县，蒋之奇荐之，易礼宾副使、通事舍
人、知安肃军。言者谓太优，还故官。献所为文，知舒、海、
秦三州。大观中，为库部员外郎、开封少尹。复献文，召
试制诰，赐进士出身，迁右司员外郎。使辽，宴射首中
的，辽人叹诧，求观所引弓，以无故事拒不与，还图其
《山川》《城郭》《服器》《仪范》为五篇上之。从弟克公弹蔡京，
京迁，怒叔夜摭司存微过，贬监西安草场。久之，召为
秘书少监，擢中书舍人、给事中。时吏惰不虔，凡命令
之出于门下者，预列衔，使书名，而徐填其事，谓之《空
黄》，叔夜极陈革其弊。进礼部侍郎，又为京所忌，以徽
猷阁待制再知海州。宋江起河朔，转略十郡，官军莫
敢婴其锋，声言将至。叔夜使间者觇所向，贼径趋海
濒，劫钜舟十馀，载卤获。于是募死士得千人，设伏近
城，而出轻兵距海诱之战，先匿壮卒海旁，伺兵合，举
火焚其舟。贼闻之，皆无斗志，伏兵乘之，擒其副贼，江
乃降。加直学士，徙济南府。山东群盗猝至，叔夜度力
不敌，谓僚吏曰：“若束手以俟援兵，民无噍类，当以计
缓之，使延三日，吾事济矣。”乃取旧《赦贼文》，俾邮卒传
至郡。盗闻，果小懈。叔夜会饮谯门，示以闲暇，遣吏谕
以恩旨。盗狐疑，相持至暮未决。叔夜发卒五十人，乘
其惰击之，盗奔溃，追斩数千级。以功进龙图阁直学
士、知青州。靖康改元，金人南下，叔夜再上章，乞假骑
兵，与诸将并力断其归路，不报。徙邓州。四道置帅，叔
夜领南道都总管。金兵再至，钦宗手札趣入卫，即自
将中军，子伯奋将前军，仲熊将后军，合三万人。翌日，
上道至尉氏，与金游兵遇，转战而前。十一月晦，至都，
帝御南薰门见之，军容甚整。入对言：“贼锋方锐，愿如
唐明皇之避禄山，暂诣襄阳，以图幸雍”，帝颔之，加延
康殿学士。闰月，帝登城，叔夜陈兵玉津园，铠甲光明，
拜舞城下。帝益喜，进资政殿学士，令以兵入城。俄签
书枢密院，连四日，与金人大战，斩其金环贵将二人。
帝遣使赍蜡书以褒宠叔夜之事，檄告诸道，然迄无
赴者。城陷，叔夜被创，犹父子力战。车驾再出郊，叔夜
因起居，叩马而谏，帝曰：“朕为生灵之故，不得不亲往。”
叔夜号恸再拜，众皆哭。帝回首字之曰：“稽仲努力。”金
人议立异姓，叔夜谓孙傅曰：“今日之事，有死而已。”移
书二帅，请立太子以从民望。二帅怒，追赴军中，至则
抗请如初，遂从以北。道中不食粟，唯时饮汤。既次白
沟，驭者曰：“进界何矣？”叔夜乃矍然起，仰天大呼，遂不
复语。明日卒，年六十三。讣闻，赠开府仪同三司，谥“忠
文。”